《上巳行》
清代·姚燮

画曲霏江碧浏浏，稚女湔裙试攕手。单衣病客晨未梳，眼眷遥山忆杨柳。

柳宜疏鬓山宜眉，燕来问梦莺不知。去日妆台人影绿，东风可怜杜鹃哭。

竹梢露紧魂气香，梦约凄烟秋骨凉。纸钱迥野吹巫角，云影平川漂夕阳。

湘君玉琴黄土弃，天外阴萝怨脩睇。春膏万顷无枯地，一寸情苗独憔悴。

斯人憔悴负行乐，怕诣芳洲搴杜若。杜若不搴情奈何，引丝下上胡蝶多。

年华小杏愁凄雨，身世夭桃伤逝波。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。